Vindaspá Veðurstofunnar fyrir klukkan þrjú í nótt . Veðurstofa Íslands Óveðrið sem gengið hefur yfir landið í dag og kvöld hefur nú náð hámarki sínu á Norðvestur - og Vesturlandi að sögn Haraldar Eiríkssonar , veðurfræðings á Veðurstofu Íslands . Þá er veður líka mjög slæmt á Suðurlandi og helst sennilegast þannig í nótt . Hann segir veðrið á norðvestan - og vestanverðu landinu breytast lítið í nótt þótt það dragi aðeins úr því . „ Svo lægir smám saman á morgun , í eftirmiðdaginn á morgun verður þetta 13 til 18 metrar á sekúndu vestan til . Þetta gerist hægt , lægðin er svo hægfara . “ Mesti meðalvindhraði í veðrinu núna mældist fyrr í kvöld á Skálafelli , 58,2 metrar á sekúndu . Það er fjallastöð og segir Haraldur að hún sýni enn svipaðan vindstyrk . Á láglendi hafi mesti meðalvindhraði hins vegar farið í 32 til 33 metra á sekúndu á nokkrum stöðvum á norðvestanverðu landinu , til dæmis á Gjögurbakkaflugvelli og Hrútafirði . Á láglendi hafi síðan mælst hviða undir Ingólfsfjalli sem náði 50 metrum á sekúndu og við Blönduós mældist ein 49 metrar á sekúndu . Í nótt og á morgun færir lægðin sig síðan austar á landið . Þar á veðrið því eftir að ná hámarki sínu . „ „ Það er fyrst á Norðausturlandi í nótt og svo hvessir mikið á Austur - og Suðausturlandi þegar líður á nóttina og í fyrramálið . Það má eiginlega segja að vindstrengurinn sem er núna yfir vesturhelmingi landsins hann þokast austur . Í fyrramálið verður veðrið verst á austurhelmingnum , “ segir Haraldur . Hann segir að veðrið á Norðausturlandi verði álíka slæmt í nótt eins og það hefur verið á norðvestanverðu landinu í dag og kvöld . „ Svo er spáin mjög slæm í fyrramálið fyrir Austfirðina og Suðausturland , svæðið sunnan Vatnajökuls , þar verður mjög sterkur vindur væntanlega í fyrramálið . Svo seinnipartinn á morgun þá fer þetta að ganga aðeins niður . “